คนไทยหนีไม่พ้น ดอกเบี้ยเงินฝาก0%
แม้ว่าธนาคารทหารไทยจะยกเลิกการลดดอกเบี้ยเงินฝากออมทรัพย์เหลือ 0% ซึ่งถือว่าเกิดขึ้นครั้งแรกในประเทศไทยแต่ประเทศไทยยังมีโอกาสที่จะได้เห็นดอกเบี้ยเงินฝาก 0% ในระยะต่อไป จากปัญหาเศรษฐกิจทั้งในและต่างประเทศที่ยังซบเซา
4 มิ.ย. 2559

แม้ว่าธนาคารทหารไทยจะยกเลิกการลดดอกเบี้ยเงินฝากออมทรัพย์เหลือ 0% ซึ่งถือว่าเกิดขึ้นครั้งแรกในประเทศไทย และกลับไปให้ดอกเบี้ยเงินฝากออมทรัพย์ในอัตราเดิม 0.125% แต่ประเทศไทยก็ยังมีโอกาสที่จะได้เห็นดอกเบี้ยเงินฝาก 0% ในระยะต่อไป จากปัญหาเศรษฐกิจทั้งในและต่างประเทศที่ยังซบเซา
บุญทักษ์ หวังเจริญ ประธานเจ้าหน้าที่บริหารและกรรมการผู้จัดการ ธนาคารทหารไทย(ทีเอ็มบี) เปิดเผยว่า ธนาคารยกเลิกการลดดอกเบี้ยเงินฝากออมทรัพย์ทั่วไปเหลือ 0% กลับไปใช้อัตราเดิมคือ 0.125% เนื่องจากลูกค้าของธนาคารบางส่วนเกิดความไม่เข้าใจโครงสร้างบัญชีเงินฝากออมทรัพย์ของธนาคาร ที่แตกต่างจากธนาคารอื่นที่มีบัญชีออมทรัพย์รูปแบบเดียวและเก็บค่าธรรมเนียมบริการทุกประเภท
โดยธนาคารทหารไทยจะมีการชี้แจงให้ลูกค้าทราบถึงผลิตภัณฑ์เงินฝากออมทรัพย์ให้รับรู้ในวงกว้างว่า ธนาคารมีการแยกบัญชีเป็นหลายประเภท ทั้งบัญชีใช้หมุนเวียน บัญชีเพื่อการออม และอัตราดอกเบี้ยที่ต่างกัน โดยหลักการแล้ว บัญชีออมทรัพย์ที่ไม่มีค่าธรรมเนียม ธนาคารจะจ่ายดอกเบี้ย 0%
“เมื่อเกิดความเข้าใจตรงกันแล้ว ธนาคารอาจจะพิจารณาเรื่องดอกเบี้ยออมทรัพย์ทั่วไปอีกครั้ง” บุญทักษ์ ระบุ
แหล่งข่าวจากธนาคารแห่งประเทศไทย (ธปท.) กล่าวว่า ธปท.ไม่ได้ตัดโอกาสที่จะเห็นดอกเบี้ยเงินฝากออมทรัพย์ของไทยเหลือ 0% และยอมรับว่าได้มีการติดตามดูการลดดอกเบี้ยเงินฝากออมทรัพย์เหลือ 0% อยู่ตลอด ส่วนกรณีธนาคารทหารไทยถือว่าเป็นแนวโน้มที่มาเร็วไปหน่อยที่เกิดขึ้นช่วงนี้  แต่เนื่องจากเป็นการลดดอกเบี้ยเพียงธนาคารเดียว ประกอบกับอัตราดอกเบี้ยนโยบายของ ธปท.ยังอยู่ที่ 1.50% จึงน่าจะยังไม่ใช่แนวโน้มที่ดอกเบี้ยจะเป็น 0% ในช่วงนี้
อย่างไรก็ตาม สิ่งที่ ธปท.จับตาดูคือ หากธนาคารพาณิชย์ขนาดใหญ่ลดดอกเบี้ยเหลือ 0% ตาม ก็จะกระทบต่อการออมของประเทศ เนื่องจากปัจจุบันแม้จะไม่มีเรื่องดอกเบี้ย 0% ก็ตาม แต่การที่ดอกเบี้ยเงินฝากแท้จริงของไทยติดลบ โดยเดือน มี.ค. 2559 ติดลบประมาณ 0.68% ทำให้ต้องติดตามว่ามีการนำเงินไปลงทุนในสินทรัพย์เสี่ยงมากขึ้นหรือไม่ เพราะอาจกระทบต่อเสถียรภาพเศรษฐกิจโดยรวม
อริยา ติรณะประกิจ ผู้ช่วยผู้จัดการตลาดตราสารหนี้ไทย (Thai BMA) กล่าวว่า โอกาสที่ประเทศไทยจะเห็นดอกเบี้ยเงินออมทรัพย์ 0% อาจเกิดขึ้นได้ เพราะต้องยอมรับว่าขณะนี้ดอกเบี้ยอยู่ในภาวะที่ไม่ปกติ ผลจากการที่หลายๆ ประเทศประกาศทำคิวอี ทำให้สภาพคล่องล้น เห็นได้จากญี่ปุ่น ตอนนี้ธนาคารกลาง (บีโอเจ) ใช้นโยบายรับเงินฝากจากสถาบันการเงินด้วยดอกเบี้ยติดลบ 
อย่างไรก็ตาม ในอนาคตหากดอกเบี้ยเงินฝากลงมา 0% ผู้มีเงินออมจะต้องมีการจัดสรรเงิน กระจายการลงทุน เพื่อที่จะยังคงให้ได้รับผลตอบแทนที่ดี แต่ก็เป็นโอกาสของการลงทุนในสินทรัพย์ที่มีความเสี่ยงมากขึ้น เห็นได้จากขณะนี้นักลงทุนสถาบันประเภทไฮเน็ตเวิร์กจะลงทุนในหุ้นกู้มากขึ้น เพราะให้ผลตอบแทนที่ดีกว่า โดยเฉพาะลงทุนหุ้นกู้ที่ไม่มีการจัดอันดับเครดิตเพิ่มมากขึ้น 
สำหรับผลกระทบจากข่าวการลดดอกเบี้ยออมทรัพย์เหลือ 0% อริยา กล่าวว่า ไม่มีผลต่อการซื้อขายในตลาดพันธบัตรระยะสั้น เพราะปกติมีการซื้อขายที่มากอยู่แล้ว จึงไม่เห็นการเปลี่ยนแปลงใดๆ
ทรงพล ชีวะปัญญาโรจน์ รองกรรมการผู้จัดการใหญ่ ธนาคารกรุงไทย กล่าวว่า ธนาคารกรุงไทยยังไม่มีความจำเป็นต้องลดดอกเบี้ย เพราะสภาพตลาดปัจจุบันไม่มีการเปลี่ยนแปลงอย่างมีนัยสำคัญ โดยดอกเบี้ยออมทรัพย์ของธนาคารเฉลี่ยที่ 0.50% สัดส่วนสินเชื่อต่อเงินฝากอยู่ที่ 90% สะท้อนว่าสภาพคล่องธนาคารยังสูง
“แต่จะติดตามสถานการณ์เรื่องการลดดอกเบี้ยเงินฝากต่อไป ส่วนธนาคารทหารไทยลดดอกเบี้ยเหลือ 0% ถือเป็นกลยุทธ์ของแต่ละธนาคาร ก่อนหน้านี้ ธนาคารทหารไทยก็ออกผลิตภัณฑ์บัญชี ทีเอ็มบี ออกฟรี ที่ไม่จ่ายดอกเบี้ยอยู่แล้วจึงไม่ใช่เรื่องใหม่” ทรงพล กล่าว
ด้าน ฉัตรชัย ศิริไล กรรมการผู้จัดการใหญ่ ธนาคารอาคารสงเคราะห์ (ธอส.) กล่าวว่า ในสัปดาห์หน้าคณะกรรมการบริหารสินทรัพย์และหนี้สินของธนาคารจะประชุมเพื่อประเมินสถานการณ์อัตราดอกเบี้ยเงินฝากในตลาดและสภาพคล่องของธนาคาร เพื่อพิจารณาความเหมาะสมต่อไป แต่ปัจจุบัน ธอส.ยังให้อัตราดอกเบี้ยออมทรัพย์สูงที่สุดในระบบ เพราะยังมีความสามารถในการปล่อยสินเชื่อได้ จึงต้องการเงินฝากไว้ปล่อยกู้ ประกอบกับธนาคารมีสาขาไม่มาก จึงต้องใช้อัตราดอกเบี้ยเป็นแรงจูงใจสำคัญให้ลูกค้ามาฝากเงิน
ชาติชาย พยุหนาวีชัย ผู้อำนวยการธนาคารออมสิน กล่าวว่า ธนาคารยังไม่มีนโยบายในการปรับลดอัตราดอกเบี้ยเงินฝากในช่วงนี้ จากปัจจุบันดอกเบี้ยเฉลี่ยที่ 0.50% ส่วนกรณีธนาคารทหารไทย คาดว่าลดดอกเบี้ยเพราะต้องการผลักดันลูกค้าไปใช้ดิจิทัลแบงก์กิ้ง แต่ก็เสี่ยงกับการสูญเสียลูกค้า ซึ่งแต่ละธนาคารมีกลยุทธ์ในการบริหารจัดการที่ต่างกัน 
สมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ยังไม่มีการพิจารณาปรับลดดอกเบี้ยเงินฝาก เพราะดอกเบี้ยเงินฝากปัจจุบันของ ธ.ก.ส.อยู่ในระดับที่เหมาะสมแล้ว การพิจารณาดอกเบี้ยของธนาคารจะต้องดูแลผู้ฝากเงินด้วย ในส่วนของทีเอ็มบีน่าจะเป็นกลยุทธ์ของทางธนาคาร
วันเดียวกัน กิติยา ฤกษ์ภูริทัต ผู้ช่วยกรรมการผู้จัดการ ธนาคารกสิกรไทย ได้เปิดตัวเงินฝาก “ทวีทรัพย์ เอ็กซ์ตร้า” เงินฝากประจำปลอดภาษี ฝากติดต่อกัน 24 เดือน ด้วยดอกเบี้ยแรงสูงสุด 3.30% ต่อปี เพื่อเพิ่มทางเลือกการออม เริ่มฝากได้ตั้งแต่ 500-2.5 หมื่นบาท/เดือน ที่มาพร้อมประกันชีวิตเพื่อสะสมทรัพย์ “615 การันตี” เบี้ยประกันภัยไม่สูง ใช้สิทธิหักลดหย่อนภาษีได้ สามารถผ่อนเบี้ยประกันผ่านบัตรเครดิตกสิกรไทยได้ ในอัตราดอกเบี้ย 0% นาน 3 เดือนทุกปี ตั้งแต่วันนี้-30 มิ.ย. 2559
ประภาส ตันพิบูลย์ศักดิ์ ประธานเจ้าหน้าที่บริหารการลงทุน บลจ.ทาลิส กล่าวว่า ปัจจุบันอัตราดอกเบี้ยของไทยอยู่ในระดับต่ำที่สุดในประวัติการณ์อยู่แล้ว และโอกาสที่จะเห็นดอกเบี้ยออมทรัพย์เป็น 0% ยังมีความเป็นไปได้หากเศรษฐกิจไม่ฟื้นตัว ธนาคารไม่สามารถปล่อยสินเชื่อได้ และหากดอกเบี้ยเหลือ 0% จริง ผู้ฝากเงินจะค่อยๆ โยกเงินมาลงทุนในกองทุนรวมเพิ่มขึ้น เหมือนช่วงที่ผ่านมาเริ่มเห็นผู้ฝากเงินขยับออกมาลงทุนในหุ้นและตราสารหนี้ เพื่อหาผลตอบแทนที่สูงกว่าอัตราดอกเบี้ย
ทั้งนี้ อัตราดอกเบี้ยเงินฝาก 0% เป็นปรากฏการณ์ที่เกิดขึ้นในต่างประเทศมาระยะหนึ่งแล้ว เนื่องจากเงินออมล้นเทียบกับเงินให้สินเชื่อ เช่น ในญี่ปุ่น ธนาคารเอ็มยูเอฟจี ภายใต้มิตซูบิชิ ยูเอฟเจ ผู้ให้บริการทางการเงินรายใหญ่ของญี่ปุ่น มีอัตราดอกเบี้ยเงินฝาก 0% ส่วนดอกเบี้ยเงินฝากประจำอยู่ที่ 0.01% ส่วนธนาคารโฟเร็กซ์ของสวีเดน อัตราดอกเบี้ยเงินฝากอยู่ที่ 0.10% และด้านธนาคารเครดิตสวิส อัตราดอกเบี้ยเงินฝากที่ 0.01% และหากฝากเงินเกิน 2.5 แสนฟรังก์สวิส (ราว 8.9 ล้านบาท) ดอกเบี้ยจะลดลงมาเหลือ 0% โดยล่าสุดมีรายงานว่า ปัจจุบันมีพันธบัตรรัฐบาลทั่วโลกมูลค่าราว 10 ล้านล้านเหรียญสหรัฐ ที่ให้อัตราดอกเบี้ยติดลบ